**Гимназија „БОРА СТАНКОВИЋ“**

**НИШ**

**П Р А В И Л Н И К**

**О ПРАВИЛИМА ПОНАШАЊА У ШКОЛИ**

Садржај

**I. ОСНОВНЕ ОДРЕДБЕ**

**II. ПОНАШАЊЕ ЗАПОСЛЕНИХ**

**III. ПОНАШАЊЕ УЧЕНИКА**

**IV. ПОНАШАЊЕ РОДИТЕЉА/ЗАКОНСКИХ ЗАСТУПНИКА УЧЕНИКА И ТРЕЋИХ ЛИЦА**

**V. ЗАВРШНЕ ОДРЕДБЕ**

На основу чл. 109. и 119. став 1. тачка 1) Закона о основама система обра­зо­вања и васпитања („Службени гласник РС“, број 88/17, 10/19, 27/18, 6/20 и 129/21), Школски одбор Гимназије „Бора Станковић“, на седници одржаној 30.03.2023. године, донео је

**П Р А В И Л А П О Н А Ш А Њ А У Ш К О Л И**

**I. ОСНОВНЕ ОДРЕДБЕ**

**Члан 1.**

Правилима понашања у Школи (у даљем тексту: Правила) уређује се пона­ша­ње и међусобни односи запослених, ученика, родитеља односно других законских заступника ученика (у даљем тексту: родитељи) и трећих лица у Школи.

**Члан 2.**

Поштовањем Правила обезбеђује се успешно одвијање образовно-васпитне де­лат­ности Школе, побољшавају се радна дисциплина и безбедност у Школи, чување школ­ске имовине и имовине ученика, запослених, родитеља и трећих лица и до­приноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, одраслих, запослених и родитеља.

Запослени имају обавезу да својим радом и укупним понашањем доприносе развијању позитивне атмосфере у Школи.

**Члан 4.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, огра­ничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравстве­ном стању, сметњи у развоју и инвалидитету, брачном и породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане законом када се посумња или утврди дискриминаторно понашање у Школи.

Препознавање облика дискриминације од стране запосленог, ученика, роди­теља или трећег лица у Школи врши се на основу ближих критеријума које заједнички пропису­ју министар надлежан за послове образовања (у даљем тексту: министар) и министар надлежан за људска и мањинска права.

**Члан 5.**

У Школи су, према запосленом, ученику, родитељу или трећем лицу, за­бра­њени:

1) дискриминација и дискриминаторно поступање;

2) физичко, психичко, социјално, сексуално, дигитално и свако друго насиље;

3) злостављање и занемаривање;

4) понашање које вређа углед, част или достојанство;

5) страначко организовање и деловање.

**Члан 6.**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код дете­та, ученика или одраслог примете знаци насиља, злостављања или занемаривања.

**Члан 7.**

Физичким насиљем сматра се: физичко кажњавање детета, ученика или одрас­лог од стране запосленог, родитеља или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Психичким насиљем сматра се понашање које доводи до тренутног или трај­ног угрожавања психичког и емоционалног здравља и достојанства.

Социјалним насиљем сматра се искључивање детета, ученика и одраслог из групе вршњака и различитих облика активности Школе.

Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним актив­ностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостав­ља­ња и занемаривања у Школи почињен од стране родитеља или трећег лица у Школи.

**Члан 8.**

У Школи је забрањен сваки облик насиља и злостављања о којима говоре Пра­вила, од стране ученика, родитеља или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља се подноси пре­кршајна или кривична пријава.

**Члан 9.**

Поступање у Школи као одговор на насиље и злостављање спроводи се према Протоколу поступања у установи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар.

Препознавање невербалних облика злостављања ученика од стране запосленог за време неге, одмора и рекреације и других облика васпитно-образовног рада врши се на основу ближих услова које прописује министар.

**Члан 10.**

У Школи је забрањено свако понашање којим се вређа углед, част или досто­јанство – запосленог према детету, ученику и одраслом; детета, ученика и одраслог пре­ма запосленом; родитеља или трећег лица према запосленом; запосленог према родитељу; детета, ученика и одраслог према другом детету, ученику или одраслом.

Директор Школе (у даљем тексту: директор) дужан је да у року од три дана од дана сазнања за повреду забране из става 1. овог члана предузме одговарајуће актив­ности и мере у оквиру надлежности Школе.

Препознавање понашања којима се вређа углед, част или достојанство у Школи врши се према ближим условима о начину препознавања тавог понашања, које заједнички прописују министар и министар надлежан за људска и мањинска права.

Поступање Школе када се посумња или утврди вређање угледа, части или до­сто­јанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, про­писује министар.

**Члан 11.**

Према ученицима који чине повреде обавеза ученика и повреде забрана могу се примењивати само оне мере које су утврђене законом или општим актом Школе.

**Члан 12.**

У Школи је забрањено страначко организовање и деловање и коришћење школ­ских просторија у такве сврхе.

**II. ПОНАШАЊЕ ЗАПОСЛЕНИХ**

**Члан 13.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 14.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора или секре­та­ра Школе о спречености за рад;

4) да се уздржавају од радњи којима се крше права ученика и/или других лица;

5) да се старају о остваривању права, обавеза и одговорности ученика;

6) да пријављују директору или Школском одбору кршење права ученика;

7) да долазе на посао прикладно одевени;

8) да пре или за време рада не узимају алкохол нити друга средства која утичу на способност за рад;

9) да не пуше у просторијама Школе нити у школском дворишту;

10) да не уносе у Школу нити у школско двориште оружје или друга опасна сред­ства којима се може угрозити живот и тело ученика, запослених и трећих лица или се може нанети материјална штета;

11) да за време рада/наставе не користе мобилни телефон нити друга средства којима се може омести процес рада/наставе;

12) да не оштећују имовину Школе, ученика, других запослених, родитеља ученика и трећих лица;

13) да користе средства Школе и потрошни материјал само у службене сврхе;

14) да не износе школску евиденцију, друга документа, средства Школе нити потрошни материјал без одобрења директора;

15) поштују распоред дежурства.

**Члан 15.**

Наставник је обавезан да у Школу дође најмање 10 минута пре почетка часа.

Дежурни наставник је обавезан да у Школу дође најмање 15 минута пре по­чет­ка наставе у смени.

**Члан 16.**

Дежурни наставник дежурство обавља пре почетка смене и за време великих одмора.

**Члан 17.**

**Главни дежурни наставник:**

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) издаје налоге дежурним ученицима и помаже им у раду;

4) ради испуњавања својих обавеза, сарађује с директором и другим лицима запосленим у Школи;

5) води књигу дежурства и уписује промене које су од значаја за рад школе

6) стара се о распореду дежурства дежурних наставника

7) обавештава директора о недоласку наставника на рад

8) обезбеди несметан рад наставника и онемогући задржавање ученика испред наставничке канцеларије.

**Дежурни наставник дужан је да**

* да дође на посао 15 минута пре почетка наставе;
* према распореду дежура за време великих одмора на месту на којем је распоређен, да се стара о кућном реду школе, миру, дисциплини и безбедности ученика на ходнику, у учионицама и дворишту и контролише спровођење правила за време одмора;
* да се стара да ученици после звона за почетак часа уђу у учионице;
* да се стара да за време великих одмора редари проветре учионице;
* стара да се не пуше на ходнику, у учионицама, санитарним просторијама и просторијама које нису за ту намену;
* да пријави евентуалну штету која се деси за време дежурства.

**Члан 18.**

Дежурство се обавља у улазном холу и у школском дворишту, а по потреби и на другим местима, у складу са одлуком главног дежурног наставника.

Главни дежурни наставник утврђује присуство и одсуство дежурних наставни-ка и о томе води евиденцију.

Главни дежурни наставник дежура и координира рад дежурних наставника и дежурних ученика.

**Члан 19.**

Домар је обавезан да, осим у време када обавља послове у другим деловима Школе или користи одмор у току дневног рада, дежура у улазном холу Школе.

**Члан 20.**

Спремачица је обавезна да пре и после одржавања хигијене у просторијама у којима се одвија рад наставника и других запослених, дежура у холу или ходнику Шко­ле, односно испред просторија у којима одржава хигијену.

За време у које спремачица користи дневни одмор или је из других разлога одсутна са свог радног места, друге спремачице преузимају надзор над њеним радним мес­том, у складу са распоредом који утврђује директор на предлог секретара Школе.

**Члан 21.**

Домар и спремачице обавезни су да без одлагања обавештавају дежурног нас­тав­ника, директора, помоћника директора или секретара Школе о свакој промени која може довести до нарушавања реда и безбедности у Школи.

**III. ПОНАШАЊЕ УЧЕНИКА**

**Члан 22.**

Ученици су обавезни:

1) да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да се придржавају одлука органа Школе;

3) да поступају по налогу директора, наставника и струч­них сарадника;

4) да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском ста­решини, а по потреби и другим лицима запосленим у Школи;

5) да редовно похађају наставу и друге облике образовно-васпитног рада и да уредно извршавају своје школске обавезе;

6) да не закашњавају на наставу нити на друге облике образовно-васпитног рада;

7) да савесно раде на усвајању знања, вештина и вредносних ставова пропи­са­них школских програмом;

8) да прате сопствени напредак и да извештавају о томе наставнике и родите­ље;

9) да у поступку оцењивања покажу своје стварно знање без коришћења раз­них облика преписивања и других недозвољених облика помоћи;

10) да не ометају извођење наставе и да не напуштају час или други облик образовно-васпитног рада без претходног одобрења наставника;

11) да поштују личност других ученика, наставника и осталих запослених у Шко­ли;

12) да се уљудно понашају према другим ученицима, запосленима у Школи, родитељима и трећим лицима;

13) да се пристојно одевају;

14) да благовремено правдају изостанке;

15) да чувају имовину Школе и чистоћу и естетски изглед школских просто­ри­ја и школског дворишта;

16) да се старају о очувању животне средине и да се понашају у складу с пра­ви­лима еколошке етике;

17) да се уздржавају од уношења било каквих измена у школској евиденцији;

18) да за време образовно-васпитног рада поштују забрану употребе мобилног телефона и свих других средстава којима се може ометати рад;

19) да у згради Школе нити у школском дворишту, за време обављања обра­зов­но-васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

20) да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

21) да се уздржавају од изазивања туче и учествовања у тучи;

22) да се уздржавају од изражавања националне, расне и верске нетрпељивос­ти;

**Члан 23.**

Ученици су обавезни да буду у Школи најмање пет минута пре почетка нас­таве или другог облика образовно-васпитног рада.

**Члан 24.**

Ученици који су закаснили на час не смеју се задржавати у холовима, ход­ни­цима и другим просторијама Школе, него у пратњи дежурног ученика одлазе да при­сус­твују часу.

**Члан 25.**

Одсуствовање ученика са појединог часа одобрава предметни наставник.

**Одсуствовање ученика са наставе у трајању од највише 2 дана одобрава одељенски старешина.**

**Одсуствовања са наставе у трајању дужем од 2 дана одобрава директор школе.**

**Члан 26.**

По завршетку школских обавеза, ученици у реду и миру излазе из Школе.

**Члан 27.**

Редар је обавезан да буде у учионици најмање 15 минута пре почетка наставе.

Одељењски старешина сваке недеље одређује по два редара.

Редар:

1) проветрава учионицу пре почетка наставе и за време великог одмора и обав­ља друге радње са циљем да се учионица припреми за наставу;

2) извештава наставника о одсутним ученицима;

3) чува личне предмете, књиге и прибор ученика;

4) пријављује наставнику сваки нестанак или оштећење имовине Школе, уче­ни­ка или запослених лица;

5) обавештава наставника о променама које могу утицати на безбедност уче­ни­ка и/или других лица;

**Члан 28.**

Дежурни ученик обавезан је да на месту дежурства буде најмање 15 минута пре почетка наставе у смени.

Дежурство се обавља у улазном холу Школе, у првој смени од 7:45 до 13:30 часова, а у другој смени од 14:00 до 19:30 часова.

Ученици су ослобођени од наставе за дан на који обављају дежурство.

Дежурство обављају два дежурна ученика трећег или четвртог разреда које на предлог одељењских старешина одређује директор.

Дежурни ученик:

1) евидентира родитеље ученика и трећа лица која улазе у Школу, уписивањем њихових личних података и циља доласка;

2) ученике који су закаснили на наставу прати до учионице;

3) звони за улазак у Школу, као и за почетак и крај часа;

4) уочава све промене које могу довести до нарушавања реда и безбедности у Шко­ли и о њима без одлагања обавештава дежурног наставника, директора, помоћни­ка директора или секретара Школе;

5) ради испуњавања својих обавеза, сарађује с директором, секретаром, дежурним наставником и другим лицима запосленим у Школи;

За дежурног ученика не може бити предложен ученик који има једну или више недовољних оцена и/или смањену оцену из владања.

**Правила понашања ученика за време извођења екскурзија и излета**

**Члан 28а**

Ученик су дужни да:

* поштује сатницу и договорене термине;
* учествује у свим програмом предвиђеним активностима и да без знања одељенског старешине се не удаљава од групе;
* не угрожава своју безбедност, безбедност других ученика, наставника и трећих лица;
* не поседује и не користи наркотике и остале недозвољене супстанце;
* поштује забрану о неношењу и неконзумирању алкохолa у току екскурзије;
* са собом не носи предмете који би могли да угрозе безбедност осталих;
* не решава евентуалне сукобе физичким обрачунавањем;
* строго поштује кућни ред и правила понашања и да ни на који начин не ремети остале госте хотела;
* поштује правила понашања у аутобусу;
* надокнади штету коју начини у хотелу, аутобусу или на другом месту у току путовања;
* својим понашањем не реметити јавни ред и мир;
* пре екскурзије обавести наставника о евенуалним хроничним болестима и понесе терапију коју користи;
* учествују у дежурствима заједно са наставницима по предвиђеном плану;
* преко границе не носи робу забрањену царинским прописима;
* поштује све договоре са својим одељењским старешином и осталим наставницима на екскурзији.

**Понашање ученика за време прославе матурске вечер**

**28б**

Прославу матурске вечери организује школа уз сарадњу са ученичким парламентом, ученицима 4 разреда, односно представницима одељења четвртог разреда са одељењским старешинама четвртог разреда, помоћником директора и директором. Ученици врше избор простора у коме се прославља матурско вече и оркестра. Ученици на прославу матурске вечери долазе и одлазе у сопственој организацији.

Ученици који присуствују прослави дужни су да се придржавају правила понашања која су прописана овим правилником и:

- поштује сатницу и договорене термине;

- не угрожава своју безбедност, безбедност других ученика, наставника и трећих лица;

- не поседује и не користи наркотике и остале недозвољене супстанце;

- са собом не носи предмете који би могли да угрозе безбедност осталих;

- не решава евентуалне сукобе физичким обрачунавањем;

- строго поштује кућни ред и правила понашања;

- надокнади штету коју начини у простору где се одвија прослава;

- својим понашањем не реметити јавни ред и мир;

- поштује све договоре са својим одељењским старешином и осталим наставницима у току прославе.

**Коришћење мобилних телефона за време наставе**

**28в**

* Потребно је обавестити све ученике, родитеље и наставнике да није дозвољено коришћење мобилних телефона за време наставе, осим када предметни наставник напомене да је потребан мобилни телефон као наставно средство у сврху реализације часа.
* Ученици су у обавези да свој мобилни телефон одложе у ранац непосредно пре почетка часа односно да телефон не буде на столу или видном месту за време наставе. Уколико нема простора где ученик може да одложи телефон, исти оставља на столу предметног наставника све док час траје.
* Уколико ученик користи телефон за време часа и након усмене опомене предметног наставника, биће уписан у напомену да је користио мобилни телефон и након усмене опомене наставника.
* Предметни наставник обавештава одељењског старешину о понашању ученика на часу.
* Ако је исти ученик два пута уписан у напомену да је користио мобилни телефон за време часа и након усмене опомене предметног наставника, одељењски старешина изриче васпитну меру ученику *опомена одељењског старешине,* обавештава родитеље и упућује ученика на разговор са стручним сарадницима и ученик се уводи у појачан васпитни рад.

**IV. ПОНАШАЊЕ РОДИТЕЉА И ТРЕЋИХ ЛИЦА**

**Члан 29.**

Родитељи и трећа лица (у даљем тексту: остала ли­ца) обавезни су да поштују Правила и друге опште акте Школе.

**Члан 30.**

Остала лица обавезна су да се приликом уласка у школску зграду јаве дежур­ном ученику, ради евидентирања.

**Члан 31.**

Остала лица обавезна су да се према ученицима, запосленима и другим лици­ма која се затекну у школској згради или школском дворишту понашају уљудно.

**Члан 32.**

Родитељи, поред обавеза које су заједничке за сва остала лица, имају и следеће обавезе:

1) да благовремено:

1) у **року од 48 сати од момента наступања спречености ученика да присуствује настави** обавештавају Школу о спречености свог детета,

2) да **правдају изостанке свог детета у року од 8 дана од дана престанка спречености ученика да присуствује настави одговрајућим лекарским или другим релевантним документома;**

2) да на позив органа Школе, педагога, психолога или наставника дођу у Школу;

3) да редовно измирују новчана дуговања према Школи;

4) да редовно долазе на родитељске састанке и да се интересују за учење и вла­дање свог детета;

5) да учествују у раду органа Школе чији су чланови;

**Члан 33**

Родитељи/законски заступници ученика дужни су да благовремено поднесу захтев за одсуство ученика дуже од 2 дана. Рок за подношење захтева је 5 дана пре планираног одсуства.

**V. ПРАВИЛА ПОНАШАЊА У ШКОЛСКОМ ДВОРИШТУ И ПРАВИЛА УЛАСКА ВОЗИЛОМ У ШКОЛСКО ДВОРИШТЕ**

**Члан 34.**

Запослени, ученици, родитељи/законски заступници и странке дужни су да се придржавају правила понашања у школском дворишту, наведена у члану 35, 36, 37. и 38. и поступају на начин који не угрожава безбедност ученика и других лица која се налазе у дворишту.

**Члан 35.**

У школском дворишту **није дозвољен** улазак аутомобилима и паркирање аутомобила лицима која нису запослена. На улазу код капије налази се знак забране саобраћаја осим за запослене у Гимназији „Бора Станковић“ и Гимназије „Стеван Сремац“.

**Члан 36.**

Улазак аутомобилима дозвољен је запосленима, на начин који не угрожава безбедност ученика и других лица. Запослени могу да паркирају возило на обележеном месту белом бојом, на бетонском делу дворишта.

**Члан 37.**

Паркирање на зеленој површини није дозвољено као и на местима која су обележена жутом бојом.

**Члан 38.**

Уколико се не поштују наведена правила из члана 34, 35, 36, 37. и 38. школа ће предузети мере у складу са прописима који уређују ову област.

**VI. ЗАВРШНЕ ОДРЕДБЕ**

**Члан 39.**

Даном ступања на снагу овог Правилника о правилима понашања престаје да важи Правилник о правилима понашања заведен под бројем 03-487, од 22.06.2022. године.

**Члан 40.**

Правила ступају на снагу осмог дана од дана објављивања на огласној табли Школе.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је заведен под деловодним бројем 03-263 од 30.03.2023. године, објављена су на огласној табли Школе дана 30.03.2023. године.

 Секретар Школе

###### \_\_\_\_\_\_\_\_\_\_\_\_\_\_\_\_\_\_\_\_\_